CELEX: 32014R0528
Language: sk
Date: 2014-03-12 00:00:00
Title: Delegované nariadenie Komisie (EÚ) č. 528/2014 z  12. marca 2014 , ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy pre riziko iné než delta pri opciách v štandardizovanom prístupe k trhovému riziku  Text s významom pre EHP

20.5.2014   
            
            
               SK
            
            
               Úradný vestník Európskej únie
            
            
               L 148/29
            
         DELEGOVANÉ NARIADENIE KOMISIE (EÚ) č. 528/2014
   z 12. marca 2014,
   ktorým sa dopĺňa nariadenie Európskeho parlamentu a Rady (EÚ) č. 575/2013, pokiaľ ide o regulačné technické predpisy pre riziko iné než delta pri opciách v štandardizovanom prístupe k trhovému riziku
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (EÚ) č. 575/2013 z 26. júna 2013 o prudenciálnych požiadavkách na úverové inštitúcie a investičné spoločnosti a o zmene nariadenia (EÚ) č. 648/2012 (1), a najmä na jeho článok 329 ods. 3 tretí pododsek, článok 352 ods. 6 tretí pododsek a článok 358 ods. 4 tretí pododsek,
   keďže:
   
               (1)
            
            
               Vzhľadom na mandát obsiahnutý v nariadení (EÚ) č. 575/2013 vypracovať rad metód, ktorými by sa v požiadavkách na vlastné zdroje inštitúcií zohľadnili iné riziká než riziko delta „spôsobom, ktorý je primeraný rozsahu a zložitosti činností inštitúcií s opciami a warantmi“, je vhodné navrhnúť prístupy s rozličnou mierou zložitosti a citlivosti na riziko, ktoré môžu byť vhodné pre inštitúcie rozličných profilov. Preto je vhodné stanoviť nasledujúce tri prístupy, uvedené od najjednoduchšieho po najzložitejší, s cieľom merať riziká iné než delta opcií a warantov: i) zjednodušený prístup; ii) prístup delta-plus a iii) prístup na základe scenárov. Týmto rámcom vychádzajúcim z troch prístupov sa vo všeobecnosti vykonáva rámec pre riziká iné než delta stanovený Bazilejským výborom pre bankový dohľad (BCBS) s nevyhnutnými úpravami s cieľom zohľadniť nariadenie (EÚ) č. 575/2013. Prínosom toho je, že sa zabezpečí konzistentnosť medzi pravidlami Únie a medzinárodne schválenými minimálnymi štandardmi.
            
         
               (2)
            
            
               Vzhľadom na to, že je nevyhnutné poskytnúť inštitúciám, ktoré uplatňujú prístup delta-plus, možnosť zaobchádzať s nesúvislými opciami spôsobom, ktorý bude citlivejší na riziko, inštitúcie by mali byť schopné kombinovať prístupy stanovené na meranie rizika opcií a warantov za určitých podmienok nie len v rámci skupín, ale aj v rámci jednotlivých právnych subjektov. Aby sa však napriek tomu predišlo možnosti selektívneho uplatňovania prístupov inštitúciami s cieľom minimalizovať ich požiadavky na vlastné zdroje by sa kombinácia prístupov na individuálnom základe mala povoliť iba pod tou podmienkou, že inštitúcie spresnia rozsah uplatňovania každého prístupu pred tým, ako ho začnú používať, aby ho uplatňovali dlhodobo konzistentným spôsobom.
            
         
               (3)
            
            
               Riziká iné než delta súvisiace s opciami a warantmi môžu zahŕňať okrem iného aj riziká vyplývajúce zo zmien hodnoty gamma nástroja označovanej ako „riziko gamma“ alebo „riziko konvexity“ podľa článku 4 ods. 1 písm. a) tohto nariadenia, riziká vyplývajúce zo zmien hodnoty vega označovanej ako „riziko vega“ alebo „riziko volatility“ podľa článku 4 ods. 1 písm. b) tohto nariadenia, riziká vyplývajúce zo zmien úrokových mier označovaných ako „úrokové riziko“ alebo „riziko rho“, nelineárnosti, ktoré nedokáže zachytiť riziko gamma, a riziko implikovanej korelácie pri koši opcií alebo warantov. Z uvedených rizík sú len riziká gamma a vega takej závažnosti, ktorá opodstatňuje uloženie kapitálových požiadaviek na vlastné zdroje aj pre zložitejšie inštitúcie, a preto by pri výpočte požiadaviek na vlastné zdroje mali byť zohľadnené iba uvedené druhy rizík. Nariadenie (EÚ) č. 575/2013 si od inštitúcií vyžaduje, aby na používanie interného modelu na výpočet delty získali vopred povolenie od svojho príslušného orgánu. Používanie prístupov k rizikám iným než delta sa však má monitorovať a posudzovať v rámci procesu preskúmania a hodnotenia v oblasti dohľadu inštitúcií, ako je stanovené v smernici Európskeho parlamentu a Rady 2013/36/EÚ (2). Okrem toho väčšia zložitosť prístupu na základe scenárov si vyžaduje podrobnejšie monitorovanie príslušnými orgánmi, a teda by jeho používanie inštitúciami malo podliehať špecifickým podmienkam uplatňovania, a to tak pred jeho prvým použitím, ako aj na priebežnom základe.
            
         
               (4)
            
            
               Vzhľadom na to, že článok 330 nariadenia (EÚ) č. 575/2013 o zaobchádzaní so swapmi na zmenu z pevnej na pohyblivú úrokovú mieru sa vzťahuje len na účely úrokového rizika, nemal by sa brať do úvahy pre určité finančné nástroje, ako napr. swapcie.
            
         
               (5)
            
            
               Ustanovenia tohto nariadenia sú úzko prepojené, keďže sa všetky zaoberajú meraním rizík iných než delta pri opciách a warantoch súvisiacich s rozličnými podkladovými aktívami. Na účel zabezpečenia súdržnosti medzi uvedenými ustanoveniami, ktoré by mali nadobudnúť účinnosť v rovnakom čase, a s cieľom umožniť komplexný prehľad a kompaktný prístup k nim osobami, ktoré podliehajú uvedeným povinnostiam, je vhodné začleniť všetky regulačné technické predpisy vyžadované nariadením (EÚ) č. 575/2013 v tejto veci do jedného nariadenia.
            
         
               (6)
            
            
               Toto nariadenie vychádza z návrhu regulačných technických predpisov, ktoré Európsky orgán pre bankovníctvo predložil Komisii.
            
         
               (7)
            
            
               Európsky orgán pre bankovníctvo vykonal otvorené verejné konzultácie o návrhu regulačných technických predpisov, z ktorých toto nariadenie vychádza, analyzoval možné súvisiace náklady a prínosy a požiadal skupinu zainteresovaných strán v bankovníctve vytvorenú v súlade s článkom 37 nariadenia Európskeho parlamentu a Rady (EÚ) č. 1093/2010 (3) o stanovisko,
            
         PRIJALA TOTO NARIADENIE:
   Článok 1
   Stanovenie požiadaviek na vlastné zdroje pre riziko iné než delta pri opciách a warantoch
   1.   Inštitúcie vypočítavajú svoje požiadavky na vlastné zdroje pre trhové riziko v súvislosti s rizikom iným než delta pri opciách alebo warantoch podľa požiadaviek článku 329 ods. 3, článku 352 ods. 6 a článku 358 ods. 4 nariadenia (EÚ) č. 575/2013 podľa jedného z týchto prístupov:
   
               a)
            
            
               zjednodušený prístup podľa článkov 2 a 3 tohto nariadenia;
            
         
               b)
            
            
               prístup delta-plus podľa článkov 4, 5 a 6 tohto nariadenia;
            
         
               c)
            
            
               prístup na základe scenárov podľa článkov 7, 8 a 9 tohto nariadenia.
            
         2.   Pri výpočte požiadaviek na vlastné zdroje na konsolidovanom základe inštitúcie smú kombinovať používanie rôznych prístupov. Na individuálnom základe inštitúcie smú kombinovať len prístup na základe scenárov a prístup delta-plus za podmienok stanovených v článkoch 4 až 9.
   3.   Na účely výpočtu uvedeného v odseku 1 inštitúcie uskutočnia tieto kroky:
   
               a)
            
            
               rozdelia koše opcií alebo warantov na ich základné zložky;
            
         
               b)
            
            
               rozdelia horné a dolné ohraničenia alebo iné opcie, ktoré sa týkajú úrokových mier k rozličným dátumom, na reťazec nezávislých opcií odkazujúcich na rozličné časové obdobia („menšie horné ohraničenia“ a „menšie dolné ohraničenia“);
            
         
               c)
            
            
               zaobchádzajú s opciami alebo warantmi na swapy na zmenu z pevnej na pohyblivú úrokovú mieru ako s opciami alebo warantmi na pevne stanovenú úrokovú časť swapu;
            
         
               d)
            
            
               zaobchádzajú s opciami alebo warantmi, ktoré sa týkajú viac než jedného podkladového aktíva spomedzi tých, ktoré sú opísané v článku 5 ods. 3, ako s košom opcií alebo warantov, ktorých každá opcia má jediné jasné podkladové aktívum.
            
         Článok 2
   Podmienky uplatňovania zjednodušeného prístupu
   Inštitúcie, ktoré nakupujú len opcie a waranty, smú využívať len zjednodušený prístup.
   Článok 3
   Stanovovanie požiadaviek na vlastné zdroje podľa zjednodušeného prístupu
   1.   Inštitúcie uplatňujúce zjednodušený prístup vypočítavajú požiadavky na vlastné zdroje týkajúce sa rizík iných než delta pri kúpnych a predajných opciách alebo warantoch ako tú vyššiu spomedzi hodnôt nula a rozdiel medzi týmito hodnotami:
   
               a)
            
            
               hrubá hodnota podľa odsekov 2 až 5;
            
         
               b)
            
            
               rizikovo vážená hodnota delta ekvivalentu, ktorá sa vypočítava ako trhová hodnota podkladového nástroja vynásobená deltou a potom vynásobená jednou z týchto relevantných váh:
               
                           i)
                        
                        
                           pre špecifické a všeobecné kapitálové riziko alebo úrokové riziko, podľa tretej časti hlavy IV kapitoly 2 nariadenia (EÚ) č. 575/2013;
                        
                     
                           ii)
                        
                        
                           pre komoditné riziko, podľa tretej časti hlavy IV kapitoly 4 nariadenia (EÚ) č. 575/2013 a
                        
                     
                           iii)
                        
                        
                           pre devízové riziko, podľa tretej časti hlavy IV kapitoly 3 nariadenia (EÚ) č. 575/2013.
                        
                     
         2.   Pri opciách alebo warantoch, ktoré patria do jednej z nasledujúcich dvoch kategórií, sa hrubá hodnota uvedená v odseku 1 stanovuje podľa odsekov 3 až 4:
   
               a)
            
            
               keď kupujúci má bezpodmienečné právo kúpiť podkladové aktívum za vopred stanovenú cenu k dátumu splatnosti alebo kedykoľvek pred dátumom splatnosti a keď predávajúci má povinnosť splniť dopyt kupujúceho („jednoduché kúpne opcie alebo waranty“);
            
         
               b)
            
            
               keď kupujúci má bezpodmienečné právo predať podkladové aktívum rovnakým spôsobom, ako je opísané v písm. a) („jednoduché predajné opcie alebo waranty“).
            
         3.   Hrubá hodnota uvedená v odseku 1 sa vypočítava ako maximálna suma medzi nulou a trhovou hodnotou podkladového cenného papiera vynásobená súčtom osobitných a všeobecných požiadaviek na vlastné zdroje pri trhovom riziku pre podkladové aktívum mínus hodnota zisku, ak existuje, vyplývajúca z okamžitého uplatnenia opcie („v peniazoch“), keď je splnená jedna z týchto podmienok:
   
               a)
            
            
               opcia alebo warant zahŕňa právo predať podkladové aktívum („dlhá predajná“) a je kombinovaná s držbou podielov v podkladovom aktíve („dlhá pozícia v podkladovom nástroji“);
            
         
               b)
            
            
               opcia alebo warant zahŕňa právo kúpiť podkladové aktívum („dlhá kúpna“) a je kombinovaná s prísľubom predať držané podiely v podkladovom nástroji („krátka pozícia v podkladovom aktíve“).
            
         4.   Keď opcia alebo warant zahŕňa právo kúpiť podkladové aktívum („dlhá kúpna“) alebo právo predať podkladové aktívum („dlhá predajná“), hrubou hodnotou uvedenou v odseku 1 je nižšia z týchto dvoch hodnôt:
   
               a)
            
            
               trhová hodnota podkladového cenného papiera vynásobená súčtom osobitných a všeobecných požiadaviek trhového rizika pre podkladové aktívum;
            
         
               b)
            
            
               hodnota pozície určená metódou oceňovania trhovou hodnotou alebo metódou oceňovania na základe modelu, ako sa uvádza v článku 104 ods. 2 písm. b) a c) nariadenia (EÚ) č. 575/2013 („trhová hodnota opcie alebo warantu“).
            
         5.   Pre všetky druhy opcií alebo warantov, ktoré nemajú charakteristické vlastnosti uvedené v odseku 2, je hrubou hodnotou uvedenou v odseku 1 trhová hodnota opcie alebo warantu.
   Článok 4
   Prehľad stanovovania požiadaviek na vlastné zdroje podľa prístupu delta-plus
   1.   Keď si inštitúcie zvolia možnosť uplatňovať prístup delta-plus pre opcie a waranty, ktorých gamma je spojitou funkciou ceny podkladového aktíva a ktorých vega je spojitou funkciou implikovanej volatility („spojité opcie a waranty“), požiadavky na vlastné zdroje pre riziká iné než delta pri opciách alebo warantoch sa vypočítavajú ako súčet týchto požiadaviek:
   
               a)
            
            
               požiadavky na vlastné zdroje súvisiace s čiastočným derivátom delty s odkazom na cenu podkladového aktíva, ktoré je pri dlhopisových opciách alebo warantoch čiastočným derivátom delty s odkazom na výnos do splatnosti podkladového dlhopisu, a pre swapcie je to čiastočným derivátom delty s odkazom na mieru swapu;
            
         
               b)
            
            
               požiadavka týkajúca sa prvého čiastočného derivátu hodnoty opcie alebo warantu s odkazom na implikovanú volatilitu.
            
         2.   Implikovaná volatilita sa chápe ako hodnota volatility vo vzorci ocenenia opcie alebo warantu, pre ktorú za predpokladu určitého modelu ocenenia a vzhľadom na úroveň všetkých ostatných pozorovateľných parametrov ocenenia sa teoretická cena opcie alebo warantu rovná jej trhovej hodnote, pričom „trhová hodnota“ sa chápe spôsobom opísaným v článku 3 ods. 4.
   3.   Požiadavky na vlastné zdroje pre riziká iné než delta súvisiace s nespojitými opciami alebo warantmi sa určujú takto:
   
               a)
            
            
               keď opcie alebo waranty boli kúpené, ako maximálna hodnota medzi nulou a rozdielom medzi týmito hodnotami:
               
                           i)
                        
                        
                           trhová hodnota opcie alebo warantu, chápaná spôsobom opísaným v článku 3 ods. 4;
                        
                     
                           ii)
                        
                        
                           rizikovo vážená hodnota delta ekvivalentu, chápaná spôsobom opísaným v článku 3 ods. 1 písm. b);
                        
                     
         
               b)
            
            
               keď opcie alebo waranty boli predané, ako maximálna hodnota medzi nulou a rozdielom medzi týmito hodnotami:
               
                           i)
                        
                        
                           príslušná trhová hodnota podkladového aktíva, ktorou sa rozumie buď maximálna možná platba k dátumu splatnosti, ak je zmluvne stanovená, alebo trhová hodnota podkladového aktíva alebo efektívna pomyselná hodnota, ak maximálna možná platba zmluvne stanovená nie je;
                        
                     
                           ii)
                        
                        
                           rizikovo vážená hodnota delta ekvivalentu, chápaná spôsobom opísaným v článku 3 ods. 1 písm. b).
                        
                     
         4.   Hodnota gamma a vega používaná vo výpočte požiadaviek na vlastné zdroje sa vypočítava pomocou vhodného modelu ocenenia podľa článku 329 ods. 1, článku 352 ods. 1 a článku 358 ods. 3 nariadenia (EÚ) č. 575/2013. Keď buď gammu alebo vegu nemožno vypočítať v súlade s týmto odsekom, kapitálová požiadavka pre riziká iné než delta sa vypočítava podľa odseku 3.
   Článok 5
   Stanovovanie požiadaviek na vlastné zdroje pre riziko gamma podľa prístupu delta-plus
   1.   Na účely článku 4 ods. 1 písm. a) sa požiadavky na vlastné zdroje pre riziko gamma vypočítavajú postupom, ktorý pozostáva z tejto postupnosti krokov:
   
               a)
            
            
               pre každú individuálnu opciu alebo warant sa vypočíta vplyv gamma;
            
         
               b)
            
            
               spočítajú sa vplyvy gamma jednotlivých opcií alebo warantov, ktoré odkazujú na ten istý jednoznačný druh podkladového aktíva;
            
         
               c)
            
            
               absolútna hodnota súčtu všetkých záporných hodnôt vyplývajúcich z kroku b) poskytuje požiadavky na vlastné zdroje pre riziko gamma. Kladné hodnoty vyplývajúce z kroku b) sa nezohľadňujú.
            
         2.   Na účely kroku v odseku 1 písm. a) sa vplyvy gamma vypočítavajú v súlade so vzorcom opísaným v prílohe I.
   3.   Na účely kroku v odseku 1 písm. b) je jednoznačným druhom podkladového aktíva:
   
               a)
            
            
               pre úrokové miery v tej istej mene: každé časové pásmo splatnosti podľa tabuľky 2 v článku 339 nariadenia (EÚ) č. 575/2013;
            
         
               b)
            
            
               pre kapitálové cenné papiere a akciové indexy: každý trh podľa vymedzenia v pravidlách, ktoré sa vypracujú podľa článku 341 ods. 3 nariadenia (EÚ) č. 575/2013;
            
         
               c)
            
            
               pre cudzie meny a zlato: každý menový pár a zlato;
            
         
               d)
            
            
               pre komodity: komodity považované za identické podľa vymedzenia v článku 357 ods. 4 nariadenia (EÚ) č. 575/2013.
            
         Článok 6
   Stanovovanie požiadaviek na vlastné zdroje pre riziko vega podľa prístupu delta-plus
   Na účely článku 4 ods. 1 písm. b) sa požiadavka na vlastné zdroje pre riziko vega vypočítava postupom, ktorý pozostáva z tejto postupnosti krokov:
   
               a)
            
            
               pre každú individuálnu opciu sa stanoví hodnota vega;
            
         
               b)
            
            
               pre každú individuálnu opciu sa vypočíta predpokladaný plus/mínus 25 % posun v implikovanej volatilite, pričom implikovaná volatilita sa chápe spôsobom opísaným v článku 4 ods. 2;
            
         
               c)
            
            
               pre každú individuálnu opciu sa hodnota vega vyplývajúca z kroku v písm. a) vynásobí predpokladaným posunom v implikovanej volatilite vyplývajúcim z kroku v písm. b);
            
         
               d)
            
            
               pre každý jednoznačný druh podkladového aktíva, chápaný spôsobom opísaným v článku 5 ods. 3, sa spočítajú hodnoty vyplývajúce z kroku v písm. c);
            
         
               e)
            
            
               súčet absolútnych hodnôt vyplývajúcich z kroku v písm. d) stanovuje celkovú požiadavku na vlastné zdroje pre riziko vega.
            
         Článok 7
   Podmienky uplatňovania prístupu na základe scenárov
   Inštitúcie smú používať prístup na základe scenárov vtedy, keď spĺňajú všetky tieto požiadavky:
   
               a)
            
            
               zriadili útvar na kontrolu rizík, ktorý monitoruje riziko portfólií opcií daných inštitúcií a výsledky hlási vedeniu;
            
         
               b)
            
            
               príslušným orgánom oznámili vopred stanovený rozsah expozícií, na ktorý sa ma vzťahovať tento prístup dlhodobo konzistentným spôsobom;
            
         
               c)
            
            
               integrujú výsledky prístupu na základe scenárov do interného oznamovania vedeniu inštitúcie.
            
         Na účely písm. c) inštitúcie vymedzia presné pozície, ktoré podliehajú prístupu na základe scenárov, vrátane druhu produktu alebo identifikovaného desku a portfólia, charakteristického prístupu riadenia rizík uplatňovaného na takéto pozície, vyhradenej aplikácie IT uplatňovanej na takéto pozície a odôvodnenia alokácie uvedených pozícií do prístupu na základe scenárov s ohľadom na uvedené pozície alokované do iných prístupov.
   Článok 8
   Vymedzenie matice scenárov podľa prístupu na základe scenárov
   1.   Pre každý jednoznačný druh podkladového aktíva uvedený v článku 5 ods. 3 inštitúcia vymedzí maticu scenárov, ktorá obsahuje súbor scenárov.
   2.   Prvým rozmerom matice scenárov sú zmeny cien podkladového aktíva pod a nad jeho súčasnou hodnotou. Uvedený rozsah zmien pozostáva z týchto prvkov:
   
               a)
            
            
               pre úrokové opcie alebo waranty, plus/mínus predpokladaná zmena úrokovej miery stanovená v stĺpci 5 tabuľky 2 v článku 339 nariadenia (EÚ) č. 575/2013;
            
         
               b)
            
            
               pre opcie alebo waranty na akcie alebo kapitálové indexy, plus/mínus váha uvedená v článku 343 nariadenia (EÚ) č. 575/2013;
            
         
               c)
            
            
               pre devízové opcie alebo waranty a opcie alebo waranty na zlato, plus/mínus váha uvedená v článku 351 nariadenia (EÚ) č. 575/2013, alebo ak je to vhodné, plus/mínus váha uvedená v článku 354 nariadenia (EÚ) č. 575/2013;
            
         
               d)
            
            
               pre komoditné opcie (waranty), plus/mínus váha uvedená v článku 360 ods. 1 písm. a) nariadenia (EÚ) č. 575/2013.
            
         3.   Scenáre zmeny ceny podkladového aktíva musia byť vymedzené mriežkou najmenej siedmich bodov, pričom táto mriežka zahŕňa súčasné pozorovania a rozdeľuje rozsah uvedený v odseku 2 na rovnomerne rozmiestnené intervaly.
   4.   Druhý rozmer matice scenárov vymedzujú zmeny volatility. Rozsah zmien volatility musí byť medzi plus/mínus 25 % implikovanej volatility, pričom implikovaná volatilita sa chápe podľa článku 4 ods. 2. Rozsah sa rozdelí na mriežku najmenej troch bodov, ktoré zahŕňajú 0 % zmenu, a tento rozsah sa rozdelí na rovnomerne rozmiestnené intervaly.
   5.   Matica scenárov sa určí všetkými možnými kombináciami bodov podľa odsekov 3 a 4. Každá kombinácia predstavuje jeden scenár.
   Článok 9
   Stanovovanie požiadaviek na vlastné zdroje podľa prístupu na základe scenárov
   Podľa prístupu na základe scenárov sa požiadavka na vlastné zdroje pre riziko iné než delta pri opciách alebo warantoch vypočítava pomocou procesu, ktorý pozostáva z tejto postupnosti krokov:
   
               a)
            
            
               pre každú individuálnu opciu alebo warant sa uplatňujú všetky scenáre uvedené v článku 8 s cieľom vypočítať simulovanú čistú stratu alebo zisk zodpovedajúci každému scenáru. Uvedená simulácia sa vykoná pomocou metód plného precenenia, a to simulovaním zmien ceny pomocou modelov ocenenia a bez toho, aby sa využívali lokálne aproximácie uvedených modelov;
            
         
               b)
            
            
               pre každý jednoznačný druh podkladového aktíva uvedený v článku 5 ods. 3 sa agregujú hodnoty získané ako výsledok výpočtu v písm. a) a odkazujúce na jednotlivé scenáre;
            
         
               c)
            
            
               pre každý jednoznačný druh podkladového aktíva uvedený v článku 5 ods. 3 sa ”príslušný scenár” vypočítava ako scenár, pre ktorý hodnoty určené v kroku b) vedú k najväčšej strate alebo k najnižšiemu zisku, ak nedošlo k stratám;
            
         
               d)
            
            
               pre každý jednoznačný druh podkladového aktíva uvedený v článku 5 ods. 3 sa požiadavky na vlastné zdroje vypočítavajú v súlade so vzorcom opísaným v prílohe II;
            
         
               e)
            
            
               celkovou požiadavkou na vlastné zdroje v prípade rizika iného než delta pri opciách alebo warantoch je súčet požiadaviek na vlastné zdroje získaných výpočtom uvedeným v kroku d) pre všetky jednoznačné druhy podkladového aktíva uvedené v článku 5 ods. 3.
            
         Článok 10
   Nadobudnutie účinnosti
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 12. marca 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 176, 27.6.2013, s. 1.
   
      (2)  Smernica Európskeho parlamentu a Rady 2013/36/EÚ z 26. júna 2013 o prístupe k činnosti úverových inštitúcií a prudenciálnom dohľade nad úverovými inštitúciami a investičnými spoločnosťami, o zmene smernice 2002/87/ES a o zrušení smerníc 2006/48/ES a 2006/49/ES (Ú. v. EÚ L 176, 27.6.2013, s. 338).
   
      (3)  Nariadenie Európskeho parlamentu a Rady (EÚ) č. 1093/2010 z 24. novembra 2010, ktorým sa zriaďuje Európsky orgán dohľadu (Európsky orgán pre bankovníctvo) a ktorým sa mení a dopĺňa rozhodnutie č. 716/2009/ES a zrušuje rozhodnutie Komisie 2009/78/ES (Ú. v. EÚ L 331, 15.12.2010, s. 12).
   
      PRÍLOHA I
      Vzorec, ktorý sa použije na účely článku 5 ods. 2
      Vzorec, ktorý sa použije na účely článku 5 ods. 2:
      vplyv gamma = ^ × gamma × VU2
      
      kde VU:
      
                  a)
               
               
                  pre opcie alebo waranty na úrokové sadzby alebo dlhopisy sa rovná predpokladanej zmene výnosu podľa stĺpca 5 tabuľky 2 článku 339 nariadenia (EÚ) č. 575/2013;
               
            
                  b)
               
               
                  pre akciové opcie alebo waranty a akciové indexy trhová hodnota podkladového aktíva vynásobená váhou uvedenou v článku 343 nariadenia (EÚ) č. 575/2013;
               
            
                  c)
               
               
                  pre devízové opcie a opcie na zlato alebo devízové waranty a waranty na zlato sa rovná trhovej hodnote podkladového aktíva, vypočítanej v mene vykazovania a násobenej váhou uvedenou v článku 351 nariadenia (EÚ) č. 575/2013 alebo, ak je to vhodné, váhou uvedenou v článku 354 nariadenia (EÚ) č. 575/2013;
               
            
                  d)
               
               
                  pre komoditné opcie alebo waranty sa rovná trhovej hodnote podkladového aktíva vynásobenej váhou uvedenou v článku 360 ods. 1 písm. a) nariadenia (EÚ) č. 575/2013.
               
            
   
      PRÍLOHA II
      Vzorec, ktorý sa použije na účely článku 9 písm. d)
      Vzorec, ktorý sa použije na účely článku 9 písm. d):
      požiadavka na vlastné zdroje = – min (0,PC-DE)
      kde:
      
                  a)
               
               
                  PC („price change“, t. j. zmena ceny) je súčet zmien ceny opcií s tým istým jednoznačným druhom podkladového aktíva, ktorý sa chápe spôsobom opísaným v článku 5 ods. 3 (záporné znamienko pre straty a kladné znamienko pre zisky) a zodpovedá príslušnému scenáru určenému v článku 8 ods. 2 písm. c);
               
            
                  b)
               
               
                  DE je „delta efekt“ vypočítaný takto:
                  DE = ADEV × PPCU
               
            kde:
      
                  i)
               
               
                  ADEV („aggregated delta equivalent value“, t. j. agregovaná hodnota delta ekvivalentu) je súčet záporných alebo kladných delt, vynásobený trhovou hodnotou podkladového aktíva zmluvy, opcií s tým istým jednoznačným druhom podkladového aktíva, ktorý sa chápe spôsobom opísaným v článku 5 ods. 3;
               
            
                  ii)
               
               
                  PPCU („percentage price change of the underlying“, t. j. percentuálna zmena ceny podkladového aktíva) je percentuálna zmena ceny podkladového aktíva chápaného spôsobom opísaným v článku 5 ods. 3, zodpovedajúca príslušnému scenáru určenému v článku 8 ods. 2 písm. c).